CELEX: 32021R0051
Language: mt
Date: 2021-01-22 00:00:00
Title: Ir-Regolament ta’ Implimentazzjoni tal-Kummissjoni (UE) 2021/51 tat-22 ta’ Jannar 2021 li jawtorizza bidla fil-kundizzjonijiet tal-użu tal-ikel il-ġdid “trans-resveratrolu” skont ir-Regolament (UE) 2015/2283 tal-Parlament Ewropew u tal-Kunsill, u li jemenda r-Regolament ta’ Implimentazzjoni tal-Kummissjoni (UE) 2017/2470 (Test b’rilevanza għaż-ŻEE)

25.1.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 23/10
               
            
         IR-REGOLAMENT TA’ IMPLIMENTAZZJONI TAL-KUMMISSJONI (UE) 2021/51
         tat-22 ta’ Jannar 2021
         li jawtorizza bidla fil-kundizzjonijiet tal-użu tal-ikel il-ġdid “trans-resveratrolu” skont ir-Regolament (UE) 2015/2283 tal-Parlament Ewropew u tal-Kunsill, u li jemenda r-Regolament ta’ Implimentazzjoni tal-Kummissjoni (UE) 2017/2470
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2015/2283 tal-Parlament Ewropew u tal-Kunsill tal-25 ta’ Novembru 2015 dwar ikel ġdid, li jemenda r-Regolament (UE) Nru 1169/2011 tal-Parlament Ewropew u tal-Kunsill u li jħassar ir-Regolament (KE) Nru 258/97 tal-Parlament Ewropew u tal-Kunsill u r-Regolament tal-Kummissjoni (KE) Nru 1852/2001 (1), u b’mod partikolari l-Artikolu 12 tiegħu,
         Billi:
         
                     (1)
                  
                  
                     Ir-Regolament (UE) 2015/2283 jipprevedi li l-ikel ġdid awtorizzat u inkluż fil-lista tal-Unjoni biss jista’ jitqiegħed fis-suq fl-Unjoni.
                  
               
                     (2)
                  
                  
                     Skont l-Artikolu 8 tar-Regolament (UE) 2015/2283, ġie adottat ir-Regolament ta’ Implimentazzjoni tal-Kummissjoni (UE) 2017/2470 (2) li jistabbilixxi lista tal-Unjoni ta’ ikel ġdid awtorizzat.
                  
               
                     (3)
                  
                  
                     Id-Deċiżjoni ta’ Implimentazzjoni tal-Kummissjoni (UE) 2016/1190 (3) awtorizzat it-tqegħid fis-suq tal-Unjoni tat-trans-resveratrol bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill (4), biex jintuża fis-supplimenti tal-ikel kif iddefiniti fid-Direttiva 2002/46/KE tal-Parlament Ewropew u tal-Kunsill (5), fil-forma ta’ kapsula jew ta’ pirmla, għall-popolazzjoni adulta.
                  
               
                     (4)
                  
                  
                     Fil-31 ta’ Jannar 2020, il-kumpanija DSM Nutritional Products Europe (“l-applikant”) ressqet applikazzjoni lill-Kummissjoni skont l-Artikolu 10(1) tar-Regolament (UE) 2015/2283 biex jinbidlu l-kundizzjonijiet tal-użu tal-ikel ġdid “trans-resveratrolu”. L-applikant talab li jinbidlu l-formati għall-kunsinna tas-supplimenti tal-ikel li fihom l-ikel il-ġdid trans-resveratrolu, b’mod partikolari li jitneħħew bħala l-uniċi formati permessi tas-supplimenti tal-ikel kif elenkati fil-lista tal-Unjoni, il-forom speċifiċi ta’ kapsuli jew pirmli bħala formati għall-kunsinna.
                  
               
                     (5)
                  
                  
                     L-applikant huwa tal-fehma li hemm bżonn li jinbidlu l-formati għall-kunsinna tas-supplimenti tal-ikel li fihom it-trans-resveratrolu, billi b’hekk ikunu permessi jintużaw forom oħra ta’ trans-resveratrolu fis-supplimenti tal-ikel barra l-kapsuli jew il-pirmli.
                  
               
                     (6)
                  
                  
                     Attwalment hemm għadd ta’ oġġetti ta’ ikel ġdid awtorizzat fis-supplimenti tal-ikel u elenkati fil-lista tal-Unjoni tal-ikel ġdid li għalih ma ġewx speċifikati l-formati għall-kunsinna. Għalhekk, jekk jinbidlu l-formati għall-kunsinna tas-supplimenti tal-ikel li fihom it-trans-resveratrolu tkun żgurata l-konsistenza fir-rigward tal-kundizzjonijiet tal-użu tas-supplimenti tal-ikel, kif ukoll ikun hemm aktar għażla għall-operaturi tan-negozji tal-ikel biex isegwu l-preferenzi tal-konsumaturi.
                  
               
                     (7)
                  
                  
                     Il-Kummissjoni ma talbitx opinjoni mingħand l-Awtorità Ewropea dwar is-Sigurtà fl-Ikel f’konformità mal-Artikolu 10(3) billi l-bidla tal-kundizzjonijiet tal-użu tal-ikel ġdid trans-resveratrolu bit-taħsir tal-formati speċifiċi għall-kunsinna tas-supplimenti tal-ikel, x’aktarx ma tħallix effetti fuq is-saħħa tal-bniedem. Għalhekk jixraq li jinbidlu l-kundizzjonijiet tal-użu tal-ikel il-ġdid trans-resveratrolu biex jiġi awtorizzat l-użu tiegħu fi kwalunkwe forma ta’ supplimenti tal-ikel fil-livell massimu awtorizzat preċedentement.
                  
               
                     (8)
                  
                  
                     Il-livell massimu ta’ trans-resveratrolu fis-supplimenti tal-ikel awtorizzat bid-Deċiżjoni ta’ Implimentazzjoni (UE) 2016/1190 u indikat fil-lista tal-Unjoni ta’ ikel ġdid jibqa’ l-istess. Il-kunsiderazzjonijiet tas-sikurezza li appoġġaw l-awtorizzazzjoni tat-trans-resveratrolu fis-supplimenti tal-ikel għadhom validi u t-tħassir tal-formati speċifiċi għall-kunsinna tas-supplimenti tal-ikel ma toħloqx tħassib dwar is-sikurezza.
                  
               
                     (9)
                  
                  
                     Għaldaqstant jenħtieġ li l-Anness tar-Regolament ta’ Implimentazzjoni (UE) 2017/2470 jiġi emendat skont dan.
                  
               
                     (10)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            
               1.   L-entrata fil-lista tal-Unjoni ta’ ikel ġdid awtorizzat, kif previst fl-Artikolu 6 tar-Regolament (UE) 2015/2283, u inkluża fir-Regolament ta’ Implimentazzjoni (UE) 2017/2470, li tirreferi għat-trans-resveratrolu, għandha tiġi emendata kif speċifikat fl-Anness ta’ dan ir-Regolament.
            
            
               2.   L-entrata fil-lista tal-Unjoni msemmija fil-paragrafu 1 għandha tinkludi l-kundizzjonijiet tal-użu u r-rekwiżiti tat-tikkettar stipulati fl-Anness.
            
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-22 ta’ Jannar 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 327, 11.12.2015, p. 1.
         
            (2)  Ir-Regolament ta’ Implimentazzjoni tal-Kummissjoni (UE) 2017/2470 tal-20 ta’ Diċembru 2017 li jistabbilixxi l-lista tal-Unjoni tal-ikel ġdid skont ir-Regolament (UE) 2015/2283 tal-Parlament Ewropew u tal-Kunsill dwar ikel ġdid (ĠU L 351, 30.12.2017, p. 72).
         
            (3)  Id-Deċiżjoni ta’ Implimentazzjoni tal-Kummissjoni (UE) 2016/1190 tad-19 ta’ Lulju 2016 li tawtorizza t-tqegħid fis-suq tat-trans-resveratrol bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill (ĠU L 196, 21.7.2016, p. 53).
         
            (4)  Ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti tal-ikel il-ġdid (ĠU L 43, 14.2.1997, p. 1).
         
            (5)  Id-Direttiva 2002/46/KE tal-Parlament Ewropew u tal-Kunsill tal-10 ta’ Ġunju 2002 dwar l-approssimazzjoni tal-liġijiet tal-Istati Membri dwar is-supplimenti tal-ikel (ĠU L 183, 12.7.2002, p. 51).
      
      
         
            ANNESS
            Fl-Anness tar-Regolament ta’ Implimentazzjoni (UE) 2017/2470, l-entrata tat-“Trans-resveratrolu” fit-Tabella 1 (L-ikel il-ġdid awtorizzat) hija sostitwita b’dan li ġej:
            
               
                           L-ikel il-ġdid awtorizzat
                        
                        
                           Il-kundizzjonijiet li fihom jista’ jintuża l-ikel il-ġdid
                        
                        
                           Rekwiżiti tat-tikkettar speċifiċi oħrajn
                        
                        
                           Rekwiżiti oħrajn
                        
                        
                           Protezzjoni tad-data
                           
                        
                     
                           “Trans-resveratrolu
                        
                        
                           
                              Il-kategorija tal-ikel speċifikat
                           
                        
                        
                           
                              Il-livelli massimi
                           
                        
                        
                           
                                       1.
                                    
                                    
                                       Id-denominazzjoni tal-ikel il-ġdid fuq it-tikkettar tas-supplimenti tal-ikel li fihom minn dan l-ikel għandha tkun “Trans-resveratrolu”.
                                    
                                 
                                       2.
                                    
                                    
                                       It-tikkettar tas-supplimenti tal-ikel li fihom it-trans-resveratrolu għandu jkun fih dikjarazzjoni li min ikun qed jieħu l-mediċini għandu jikkonsma dan il-prodott biss taħt superviżjoni medika.”
                                    
                                 
                        
                            
                        
                        
                            
                        
                     
                           Is-supplimenti tal-ikel kif iddefiniti fid-Direttiva 2002/46/KE maħsubin għall-popolazzjoni adulta.
                        
                        
                           150 mg/kuljum